ຄະນະພັກຮາກຖານ ພະແນກການເງິນ ນະຄອນຫລວງ ຂະຫຍາຍສະມາຊິກພັກ
ໃນວັນທີ 5 ກໍລະກົດ 2017 ທີ່ພະແນກການເງິນ ນະຄອນຫລວງວຽງຈັນ (ນວ) ຄະນະພັກຮາກຖານ ໄດ້ຮັບເອົາມະຫາຊົນກ້າວໜ້າ ເຂົ້າເປັນສະມາຊິກພັກ ສໍາຮອງ ຈໍານວນ 6 ສະຫາຍ ແລະ ເລື່ອນສະມາຊິກພັກ ສໍາຮອງ ຂຶ້ນເປັນສະມາຊິກພັກ ສົມບູນ ຈໍານວນ 2 ສະຫາຍໂດຍການເປັນປະທານຂອງ ສະຫາຍ ຄໍາພັນ ມາລາບັນດິດ ຄະນະປະຈໍາພັກ ນະຄອນຫລວງວຽງຈັນ ເລຂາຄະນະພັກຮາກຖານ ຫົວໜ້າພະແນກການເງິນ ນະຄອນຫລວງວຽງຈັນ, ມີສະຫາຍ ເພັດຊົງພອນ ພົງໄພບັນດິດ ຮັກສາການເລຂາໜ່ວຍພັກ ຮອງຫົວໜ້າກວດກາບັນຊີ ຂອງພະແນກສ່ວຍສາອາກອນ ປະຈໍານະຄອນຫລວງວຽງຈັນ, ມີສາມອົງການຈັດຕັ້ງມະຫາຊົນ ແລະ ສະມາຊິກພັກສໍາຮອງ, ສົມບູນທົ່ວພະແນກ, ພ້ອມດ້ວຍພາກສ່ວນທີ່ກ່ຽວຂ້ອງເຂົ້າຮ່ວມ.
ການຮັບເອົາມະຫາຊົນກ້າວໜ້າ ຂຶ້ນເປັນສະມາຊິກພັກສໍາຮອງ ແລະ ສົມບູນຄັ້ງນີ້ແມ່ນປະຕິບັດຕາມມະຕິຕົກລົງຂອງຄະນະປະຈໍາພັກນະຄອນຫລວງວຽງຈັນວ່າດ້ວຍການຮັບເອົາມະຫາຊົນກ້າວໜ້າເຂົ້າເປັນສະມາຊິກພັກສໍາຮອງ 6 ສະຫາຍທີ່ມາຈາກໜ່ວຍພັກຫ້ອງກວດກາບັນຊີ ວິສາຫະກິດທີ່ຂຶ້ນກັບ ຄະນະພັກຮາກຖານພະແນກການເງິນ ນະຄອນຫລວງວຽງຈັນ ແລະ ອີກ 2 ສະຫາຍສະມາຊິກພັກສໍາຮອງເລື່ອນເປັນສົມບູນທີ່ມາຈາກໜ່ວຍພັກທີ II ດ່ານພາສີຂົວມິດຕະພາບລາວ-ໄທ I ທີ່ຂຶ້ນກັບຄະນະພັກຮາກຖານພະແນກການເງິນ ນວ.
ໂອກາດນີ້ສະຫາຍ ຄໍາພັນ ມາລາບັນດິດ ໄດ້ກ່າວສະແດງຄວາມຊົມເຊີຍຕໍ່ ຄະນະພັກຮາກຖານ ພະແນກການເງິນ ນວ, ພ້ອມດ້ວຍສະມາຊິກ ທີ່ພ້ອມພຽງກັນສຸມໃສ່ຈັດຕັ້ງປະຕິບັດຜັນຂະຫຍາຍມະຕິກອງປະຊຸມໃຫ່ຍ ຄັ້ງທີ X ຂອງພັກ, ມະຕິກອງປະຊຸມໃຫ່ຍຄັ້ງທີ II ຂອງອົງຄະນະພັກກະຊວງການເງິນ ແລະ ແຜນພັດທະນາເສດຖະກິດ-ສັງຄົມແຫ່ງຊາດ 5 ປີຄັ້ງທີ VIII, ໂດຍສະເພາະແມ່ນສະມາຊິກພັກທີ່ເຂົ້າໃໝ່, ຈົ່ງເອົາໃຈໃສ່ ຍົກສູງພາລະບົດບາດຂອງພັກ ແລະ ຕັ້ງໜ້າປະຕິບັດລະບຽບກົດໝາຍ, ຢ່າງເຂັ້ມງວດໂດຍຮັກສາໄດ້ຄວາມສາມັກຄີ, ສິນທໍາປະຕິວັດ, ຄຸນທາດການເມືອງເພີ່ມທະວີ, ຄວາມຮັບຜິດຊອບຕໍ່ໜ້າທີ່ວຽກງານຂອງຕົນໃຫ້ໄດ້ຮັບປະສິດທິຜົນສູງ ຕາມເປົ້າໝາຍທີ່ວາງໄວ້ຢ່າງແທ້ຈິງ.
ພາບ-ຂ່າວ ບຸນທຽມ-ສອນໄຊ